Oscar beseer tydens rusie in tronkOscar Pistorius. Argieffoto: Siphiwe Sibeko/Reuters/Pool Oscar Pistorius het geringe beserings opgedoen nadat hy glo in ŉ rusie betrokke geraak het met ŉ ander gevangene in die Atteridgeville Korrektiewe Sentrum in Pretoria waar hy tans tronkstraf uitdien. Singabakho Nxumalo, woordvoerder van die departement van korrektiewe dienste (DKD), het aan Maroela Media gesê Pistorius het glo in ŉ rusie betrokke geraak met ŉ ander gevangene oor die gebruik van ŉ openbare telefoon in die spesialesorg-eenheid van die gevangenis. Die voorval het glo op 6 Desember gebeur. Nxumalo het gesê Pistorius het “ŉ kneusplek opgedoen” en geen ernstige beserings is aangemeld nie. “As standaardbedryfsprosedures rondom sake van beweerde aanranding, het die DKD ŉ interne ondersoek na die saak van stapel gestuur om die feite vas te stel en te verseker dat die nodige stappe gedoen word aangesien voorvalle van aanranding nie toegelaat word nie,” het Nxumalo gesê. “Die DKD is toegewyd daaraan om te alle tye die veiligheid van oortreders, beamptes en diensverskaffers te verseker en daarom word enige vorm van geweld in korrektiewe sentrums ontmoedig.” Pistorius dien tans ŉ vonnis van 13 jaar en vyf maande tronkstraf uit. Dit kom nadat die appèlhof verlede maand Pistorius se aanvanklik vonnis van ses jaar tronkstraf, wat deur regter Thokozile Masipa opgelê is, aangepas het in reaksie op ŉ appèl van die staat. Die staat het aangevoer dat daar geen wesenlike en dwingende faktore was wat regverdig het dat Masipa van die minimum voorgeskrewe vonnis van 15 jaar vir moord moes afwyk nie. Die appèlhof het in ag geneem dat Pistorius reeds tronkstraf uitgedien het. Pistorius dien tronkstraf uit vir die moord op sy vriendin, Reeva Steenkamp, wat op Valentynsdag 2013 in Pistorius se huis in Silver Lakes doodgeskiet is.